**М О Т И В И**

Проектът на Постановление на Министерския съвет за изменение и допълнение на Тарифата за таксите, които се събират от Комисията за регулиране на съобщенията по Закона за електронните съобщения (проекта) е приет с Решение № 206 от 19.06.2025 г. на Комисията за регулиране на съобщенията (КРС/Комисията), след провеждане на процедура по обществено обсъждане, съобразно изискванията на Закона за електронните съобщения (ЗЕС).

На основание чл. 18 от ЗЕС министърът на транспорта и съобщенията е необходимо да проведе обществено обсъждане преди внасяне в Министерския съвет на подзаконовите актове, предвидени в закона.

Съгласно чл. 147, ал. 1 от ЗЕС, размерът на таксите по закона, сроковете и начинът на плащането им се определят с тарифа за таксите, разработена от КРС и приета от Министерския съвет.

На основание чл. 53, ал. 2 от ЗЕС Комисията извършва ежегоден анализ на необходимостта от преразглеждане на Тарифата. С Решение № 363 от 12.12.2024 г. КРС приема резултатите от проведените обществени консултации по Анализ на необходимостта от преразглеждане на Тарифата, изготвен въз основа на данните, посочени в Отчета за приходи и разходи на КРС за 2023 г., Отчета за касовото изпълнение на бюджета и сметките за средства от Европейския съюз и чуждите средства на КРС към 31.12.2023 г., и Обяснителната записка за касовото изпълнение на бюджета и сметките за средства от Европейския съюз и чуждите средства на КРС към 31.12.2023 г.

В проекта на Постановление на Министерския съвет за изменение и допълнение на Тарифата за таксите, които се събират от Комисията за регулиране на съобщенията по Закона за електронните съобщения се предлагат следните изменения и допълнения в тарифата:

**I. Изменение на размера на административната годишна такса за контрол**

Предлага се в чл. 5, ал. 2 думите „0,291 на сто“ да се заменят с „0,265 на сто“.

Мотивите за това предложение се основават на изискването на чл. 139, ал. 1 от ЗЕС, съгласно което размерът на административните такси, дължими от лицата, осъществяващи електронни съобщения в изпълнение на изискванията на закона, съответства на административните разходи на комисията, необходими за международно координиране и сътрудничество, хармонизация и стандартизация, анализ и контрол на пазара, изготвяне и прилагане на подзаконови нормативни актове и издаване на административни актове и контрол по изпълнението им. В рамките на ежегодния анализ на необходимостта от преразглеждане на Тарифата, КРС е установила, че административните разходи, посочени в чл. 139, ал. 1 от ЗЕС, не съответстват на размера на административните такси. Според разпоредбата на чл. 53, ал. 1 от ЗЕС в случай, че се установи разлика между общата сума на събраните административни такси и административните разходи на комисията, КРС предлага на Министерския съвет изменение на тарифата по чл. 147 относно размера на административната такса за контрол.

Предвид изложеното, отчитайки резултатите от анализа и с оглед спазване на изискванията на ЗЕС, е налице необходимост от изменение на размера на административната годишна такса за контрол на 0,265 на сто, която следва да бъде приложена за 2026 г. По този начин разходите за дейностите, посочени в чл. 139 от ЗЕС ще се финансират от приходите от такси съгласно изискванията на същата разпоредба.

**II. Привеждане на таксите, определени в тарифата от лева в евро след приемане на еврото като официална парична единица в Република България**

С проекта се предлага превалутиране на всички приложими такси.

Със Закона за въвеждане на еврото в Република България (ЗВЕРБ) се уреждат принципите, правилата и процедурите за въвеждане на еврото като парична единица на Република България. В § 6, ал. 1, т. 2 от Преходните и заключителни разпоредби на ЗВЕРБ е предвидено, че държавните органи в 6-месечен срок от влизането в сила на закона предприемат мерки по изменения и допълнения в подзаконови нормативни актове, необходими за изпълнението на закона във връзка с въвеждане на еврото като парична единица в Република България.

Предложените от КРС изменения в Тарифата за таксите, които се събират от Комисията по Закона за електронните съобщения, свързани с действието на ЗВЕРБ, обхващат две групи: първата е съобразно правилата за превалутиране и закръгляване, определени в чл. 12 и чл. 13 от закона, а втората – се отнася до стойности на такси, посочени в лева, при които прилагането на принципа за приемственост и автоматично превалутиране на суми от левове в евро не е достатъчно за гарантирането на правната и институционалната сигурност и промяната в стойността съгласно принципа би могла да доведе до нежелани последици за изпълнение на функциите и задачите на КРС за постигане на целите по чл. 4 от Закона за електронните съобщения.

С оглед отразяването на промените, които ще настъпят в областта на дължимите държавни такси след въвеждане на еврото в страната и в изпълнение на мерките, залегнали в Националния план за въвеждане на еврото в Република България, са предвидени промени в Тарифата. Таксите са превалутирани в съответствие с правилата за превалутиране и закръгляване, определени в чл. 12 и чл. 13 от ЗВЕРБ.

По изключение за част от таксите предложеният размер в евро е определен като сумата в левове е разделена на две. Този подход е предложен за такси с инцидентен характер, които са приложими за ограничен брой дейности. Предвид това, с предложението се цели постигане на пропорционалност между административната тежест за заявителите и реалния обем на административната услуга, предоставяна в тези случаи. Възможните постъпления от тези такси са незначителни за цялостната бюджетна рамка и не представляват регулярни или планирани постъпления, които биха могли да бъдат отчетени като постоянен източник на приходи. В този смисъл, тези такси няма да окажат пряко въздействие върху бюджета.

За еднократните такси за издаване и/или изменение и допълнение на разрешение с честотно планиране, както и годишните такси, за които се запазва правилото за превалутиране, е направено предложение в чл. 16 при изчисляване на общия дължим размер стойността да се закръглява към цяло число в полза на предприятията. Промяната няма да окаже пряко въздействие върху бюджета. Направеното предложение е в съответствие и с изискването на принципа на защита на потребителите, посочен в Концепцията за Закона за въвеждане на еврото в Република България и Националния план за въвеждане на еврото в Република България, според който въвеждането на еврото не следва да нанася щети на българските физически и юридически лица. В случаи, в които не могат да бъдат точно преобразувани съгласно правилата за закръгляване, таксите и данъците към държавата следва да се закръгляват надолу.

Таксите в Тарифата са от изключенията, посочени в чл. 7а, ал. 6 от Закона за ограничаване на административното регулиране и административния контрол върху стопанската дейност, като такси в област със значение за защита на особено важни държавни или обществени интереси, поради което редът за тяхното определяне е в съответствие с чл. 139, ал. 1 от ЗЕС. Таксите в Тарифата не се подчиняват и на общия ред, установен в Закона за държавните такси.

**III. Прецизиране на текстове и редакционни промени**

Предложеното изменение в чл. 1, т. 2 е с цел поясняване на източника за определяне броя на регистрираните жители, при определяне размера на годишните такси за ползване на ограничен ресурс, диференцирани по зони. Предложението е съобразено с чл. 1 от Регламент (ЕО) № 763/2008 на Европейския парламент и на съвета от 9 юли 2008 г. (Регламента), в който са установени общи правила за представяне на изчерпателни данни за населението и жилищния фонд на десетгодишни периоди. С чл. 5 от Регламента за първа референтна година се определя 2011 г., а Комисията (Евростат) определя следващите референтни години в началото на всяко десетилетие. В тази връзка се предлага да бъде посочен източникът за определяне на броя на регистрираните жители по чл. 1, т. 2, а именно: данните от последното официално преброяване на населението, извършено от Националния статистически институт.

Предложението за промени в чл. 2, ал. 7 и чл. 13, ал. 4 е с оглед прилаганата практика до момента за аналогични изчисления, като в същото време дава яснота и прозрачност при изчисляване на дължимата еднократна и годишна такса при непълна година. Предлага се всяко тримесечие да има 90 дни, като по този начин годината се състои от 360 дни. По този начин ясно се посочва правилото за определяне на броя на дните между две дати и броя на дните в годината при изчисляване на съответните такси.

Предложението е съобразено с чл. 145 от ЗЕС и чл. 13, ал. 1 от Тарифата, според които годишната такса се заплаща на четири равни вноски до края на тримесечието, за което се отнасят. Следователно, за нуждите на тарифата се приема, че годината се състои от 360 дни. Това е утвърдена и лесна за прилагане практика, използвана в сферата на финансите, при която се улесняват изчисленията при дължими суми за непълни периоди. Използването на реалните календарни дни изисква постоянни справки, особено при високосни години или различни месеци. Принципът 1/360 елиминира необходимостта от такива проверки и намалява риска от технически грешки. В допълнение, се гарантира пропорционално изчисление на таксата спрямо реалния срок на ползване, без да се налагат административно тежки и прецизни сметки за действителните календарни дни. По този начин предприятията ще имат яснота как се изчисляват таксите при промени или прекратяване по средата на периода.